**Jasherin kirja** on alun perin mahdollisesti vuonna 1552 mutta kuitenkin todennäköisemmin 1625 ilmestynyt midras eli juutalaista opetusta sisältävä kirja. Vuoden 1840 englanninkielisessä käännöksessä sen esitettiin virheellisesti olevan sama kuin muinainen kadonnut *Oikeamielisen kirja*, johon viitataan Joosuan kirjassa ja Toinen Samuelin kirjassa. Kirjassa itsessään ei näin väitetä. Kyseessä ei myöskään ole sama teos kuin vuonna 1751 julkaistu Jasherin kirja, jonka myös väitettiin olevan alkuperäinen mutta joka paljastui ilmestyttyään väärennökseksi.

Historia
--------

Vanhin tunnettu versio versio Jasherin kirjasta on painettu vuonna 1625 Venetsiassa. Sen johdannossa viitataan aiempaan Napolissa painettuun laitokseen, josta tosin ei ole olemassa mainintaa muualla. Vuoden 1652 käsikirjoitusta pidettiin heti tuoreeltaan väärennöksenä ja johdannossa esitettyä tarinaa alkuperästä, eli että kirja olisi alun perin löydetty Rooman rauniosta vuonna 70, ainakin liioiteltuna.

Sisältö
-------

Kirja sisältää raamatullisen historian maailman luomisesta aina Tuomarien kirjan tapahtumiin. Kirjassa käytetyt paikannimet ovat kuitenkin tuoreempia ja teksti etenkin 10. luvussa noudattaa 900-luvun jälkeen rabiinisessa kirjallisuudessa käytettyjä nimityksiä.

Moses Samuelin englanninkielinen käännös
----------------------------------------

Ensimmäisen englanninkielisen käännöksen Jasherin kirjasta julkaisivat Mordecai Manuel Noah ja A.S.Gould vuonna 1840. Kääntäjä Moses Samuel uskoi itse, että kyseessä on Vanhassa Testamentissa mainittu ja sittemmin kadonnut teos. Käännöstä markkinoitaessa väitettiin, että kyseinen teos on mainittu historioitsija Josefuksen tekstissä. Näin ei todellisuudessa ole vaan viittaus koskee Joosuan kirjaa.

Jasherin kirja mormonismissa
----------------------------

Joseph Smith, Myöhempien aikojen pyhien liikkeen perustaja piti Jasherin kirjaa aitona. Smithin ns. Innoitettu raamatunkäännös sisältää kohtia, jotka ovat yhteneviä Jasherin kirjan kanssa. Nykyään mormonismin pääsuuntaus eli Myöhempien aikojen pyhien Jeesuksen Kristuksen kirkko tunnustaa käännöksen innoitetuksi mutta pitää lisäyksiä selittävinä. Myöskään Jasherin kirjaa ei pääsuuntauksessa pidetä aitona.

Lähteet
-------

1. ↑  Joos. 10:12–13
2. ↑  2. Sam. 1:18
3. ↑  William Blake, Jacob Ilive, and the Book of Jasher | Morton D. Paley | Blake/An Illustrated Quarterly | Volume 30, Issue 2 *bq.blakearchive.org*. Viitattu 5.10.2017.
4. ↑  Mark Daniel: *Inheritance: Covenants, Kingdoms, Bodies and Nations*. Lulu.com. ISBN 9781312926714. Teoksen verkkoversio (viitattu 5.10.2017). en
5. ↑  YASHAR, SEFER HA- - JewishEncyclopedia.com *www.jewishencyclopedia.com*. Viitattu 5.10.2017.
6. ↑  The Book of Jasher  1887. J.H Parry & Company.
7. ↑  The Book of Jasher *www.biblefellowshipunion.co.uk*. Viitattu 5.10.2017.
8. ↑  Josephus: Antiquities of the Jews, Book V *penelope.uchicago.edu*. Viitattu 5.10.2017. (englanniksi)
9. ↑  Richard Lyman Bushman: *Joseph Smith: Rough Stone Rolling*. New York: Vintage, 2007-03-13. ISBN 9781400077533. Teoksen verkkoversio (viitattu 5.10.2017). English
10. ↑  15. The Book of Jasher and the Latter-day Saints | Religious Studies Center *rsc.byu.edu*. Viitattu 5.10.2017. (englanniksi)
11. ↑  Jasher, book of *www.lds.org*. Viitattu 5.10.2017.